钦定古今图书集成/明伦汇编/氏族典/第207卷 > 《廖用贤尚友录》 > 曹休
## 钦定古今图书集成/明伦汇编/氏族典/第207卷 > 《廖用贤尚友录》 > 曹休

按《魏志曹休传》：“休字文烈，太祖族子也。天下乱，宗族
各散去乡里。休年十馀岁，丧父，将母渡江至吴，以太
祖举义兵，间行北归。太祖谓左右曰：‘此吾家千里驹
也’。常从征伐，使领虎豹骑宿卫。刘备遣将吴兰屯下
辩，太祖遣曹洪征之，以休为骑都尉，参洪军事。太祖
拔汉中诸军还长安，拜休中领军。文帝即王位，为领”
军将军，录前后功，封东阳亭侯。夏侯惇薨，以休为镇
南将军，假节、都督诸军事。孙权遣将屯历阳，休击破
之，迁征东将军，领扬州刺史，进封安阳乡侯。帝征孙
权，以休为征东大将军，假黄钺，击权大将吕范等于
洞浦，破之，拜扬州牧。明帝即位，进封长平侯，迁大司
马。太和二年，帝为二道征吴，休深入，战不利，退还宿
石亭。军夜惊，士卒乱，弃甲兵，辎重甚多，休因此痈发背。薨，谥曰“壮侯。”子肇嗣。